Forslag til RÅDETS AFGØRELSE om ændring af Rådets afgørelse 2001/822/EF om de oversøiske landes og territoriers associering med Det Europæiske Fællesskab /* COM/2012/061 final - 2012/0024 (CNS) */





BEGRUNDELSE I overensstemmelse med Det Europæiske Råds afgørelse af 29. oktober 2010 om ændring af traktaten om Den Europæiske Unions funktionsmåde får det franske oversøiske område Saint-Barthélemy pr. 1. januar 2012 status som associeret oversøisk land og territorium. I medfør af artikel 203 i traktaten om Den Europæiske Unions funktionsmåde skal de bestemmelser, der gælder for oversøiske landes og territoriers associering med Den Europæiske Union vedtages af Rådet for Den Europæiske Union med enstemmighed. Rådets afgørelse af 27. november 2001 om de oversøiske landes og territoriers associering med Det Europæiske Fællesskab (i det følgende benævnt "associeringsafgørelsen") trådte i kraft den 2. december 2001 og udløber ved udgangen af 2013. Afgørelsen skal ændres for at tage højde for ændringen af traktaten om Den Europæiske Unions funktionsmåde som følge af Det Europæiske Råds afgørelse af 29. oktober 2010 om ændring af øen Saint-Barthélemys status i forhold til Den Europæiske Union, der foreskriver, at dette franske oversøiske område pr. 1. januar 2012 får status som associeret oversøisk land og territorium. 2012/0024 (CNS) Forslag til RÅDETS AFGØRELSE om ændring af Rådets afgørelse 2001/822/EF om de oversøiske landes og territoriers associering med Det Europæiske Fællesskab RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 203, under henvisning til forslag fra Europa-Kommissionen, efter fremsendelse af udkast til lovgivningsmæssig retsakt til de nationale parlamenter, under henvisning til udtalelse fra Europa-Parlamentet, efter en særlig lovgivningsprocedure og ud fra følgende betragtninger: (1) Det Europæiske Råds afgørelse 2010/718/EU af 29. oktober 2010 om ændring af øen Saint-Barthélemys status i forhold til Den Europæiske Union[1] ændrer traktaten om Den Europæiske Unions funktionsmåde, særlig bilag II, idet øen Saint-Barthélemy opføres på listen over oversøiske lande og territorier, for hvilke bestemmelserne i fjerde del af traktaten finder anvendelse. (2) Rådets afgørelse 2001/882/EF af 27. november 2001 om de oversøiske landes og territoriers associering med Det Europæiske Fællesskab[2] udgør retsgrundlaget for fremme af den økonomiske og sociale udvikling i de oversøiske lande og territorier (i det følgende benævnt "OLT") og for fremme af de økonomiske forbindelser mellem disse og Den Europæiske Union. Bilag I A til afgørelse 2001/822/EF indeholder listen over de OLT, der er omfattet af associeringen i henhold til artikel 1, stk. 2, i afgørelsen. (3) Afgørelse 2001/822/EF anvendes indtil den 31. december 2013. Afgørelsens bilag I A skal ændres for at tage højde for øen Saint-Barthélemys ændrede status i forhold til Den Europæiske Union, således at Saint-Barthélemy bliver et oversøisk land og territorium pr. 1. januar 2012. (4) Afgørelse 2010/781/EU finder anvendelse fra den 1. januar 2012. Øen Saint-Barthélemy skal derfor omfattes af bestemmelserne i afgørelse 2001/822/EF, der begunstiger OLT og ikke pålægger dem forpligtelser, bortset fra forpligtelser vedrørende samarbejdet med henblik på udviklingsfinansiering. I den henseende har Frankrig forpligtet sig til ikke at anmode om støtte fra Den Europæiske Fond for Regionaludvikling til øen Saint-Barthélemy i programmeringsperioden 2007-2013 — VEDTAGET DENNE AFGØRELSE: Artikel 1 I bilag I A til afgørelse 2001/822/EF foretages følgende ændringer: mellem leddet for Saint-Pierre og Miquelon og leddet for Aruba indsættes et led, der affattes således: " - Saint-Barthélemy". Artikel 2 Denne afgørelse træder i kraft dagen efter offentliggørelsen i Den Europæiske Unions Tidende. Artikel 1-9, artikel 34, 35 og 38, artikel 39, stk. 1 og 7, artikel 45, stk. 1, artikel 45, stk. 2, litra a), artikel 45, stk. 3, artikel 57 og 58 i afgørelse 2001/822/EF finder anvendelse på øen Saint-Barthélemy fra den 1. januar 2012. Udfærdiget i Bruxelles, den På Rådets vegne Formand [1] EUT L 325 af 9.12.2010, s. 4. [2] EFT L 314 af 30.11.2001, s. 1.